Romeine 1:18-21 & Johannes 15:9-17 - Brooklyn-Gemeente
Romeine 1:18-21 & Johannes 15:9-17
Oggend: Romeine 1:18-21 (Nederlandse Geloofsbelydenis: artikel 2)
Ons is besig met 'n reeks uit Romeine 11:36: "Uit Hom en deur Hom en tot Hom is alle dinge." Dit maak tog net sin dat ons stilstaan by Hom, want hoe meer ons Hom ken, hoe meer begryp ons hoe afhanklik ons van Hom is.
Die Bybel leer ons dat God Homself aan ons bekend maak op verskillende maniere. Eerstens deur middel van sy algemene openbaring. Die digter van Psalm 19 verwoord dit so mooi wanneer hy skryf:
God stop nie hier nie, want Hy is 'n persoonlike God en wil hê ons moet Hom intiem ken. Hy openbaar Homself op 'n besondere manier aan ons naamlik deur sy Woord. In die Skrif leer ons God op nuwe en verrassende maniere ken, want die hele Skrif fokus op Jesus Christus (kyk Johannes 5:39; Lukas 24:27). Die skrywer van Hebreërs getuig dat God Homself volkome in Jesus kom openbaar het. Hy is die Woord wat mens geword het (Johannes 1:1-3) en onder ons kom woon het. Hy is die spilpunt waarom die heelal draai (Kolossense 1:16-17). En ons het die voorreg om Hom ons vriend te noem.
Aand: Johannes 15:9-17
Wie kan lief hê as God jou nie eerste liefgehad het nie? Die Vader het jou lief – só lief dat Hy sy Seun gegee het om vir al jou sondes te betaal (vers 9). Jesus het jou lief – só lief dat Hy jou sy vriend noem en nie net in beginsel bereid was om sy lewe vir jou af te lê nie, maar dit inderdaad ook op Golgota gedoen het (vers 13-15). Johannes 15 is een groot uitroep: Jesus, my Vriend, my alles ... Hy is die bron van liefde.
Uit hierdie bron van liefde kan en moet ons nou leef. As Jesus jou sy vriend noem, beteken dit dat ons hierdie vriendskap moet koester. So word ons dan geroep om Jesus se opdragte in hierdie lewe uit te voer (vers 10) en Hom en mekaar lief te hê (vers 12). Sonder 'n intieme verhouding met Hom is dit nie moontlik nie en sonder Hom kan ons ook nie opregte blydskap in hierdie lewe ervaar nie (vers 11). Sonder Jesus kan en is ons niks ... ons lewe deur Hom!
Jesus skenk jou sy liefde en noem jou sy vriend sodat jy vrugte van dankbaarheid kan dra in jou lewe (vers 16). Dit is waarvoor Hy ons uitverkies het, naamlik om God in alles in ons lewe te verheerlik. Tot Hom is alle dinge. Hoe kosbaar is jou vriendskap met Jesus vir jou?
Uiteindelik kan ons net getuig hoe wonderlik God is. Die Koning van die heelal maak Homself aan ons bekend op 'n intieme manier. Hy noem ons sy vriende. Ons kan waarlik saam met Paulus getuig:
Aan Hom wat vir ewig Koning is, die onverganklike, onsienlike, enigste God, kom toe die eer en die heerlikheid tot in alle ewigheid!